ועדת המשנה לעניין שיקום שווקים, כנסת 17, פרוטוקול מספר 2, 2008-07-29 13:30

אמנון כהן: צהרים טובים לכולם.

אמנון כהן: אני פותח את ישיבת ועדת המשנה של ועדת הכספים לנושא שיקום שווקים כאשר מדובר בכל השווקים.

אמנון כהן: רם, אתה יושב כאן כאשר אנחנו כבר בדיון חמישי בנושא השווקים.

אמנון כהן: מדובר בהחלטות של מספר שרים של ממשלת ישראל שבאו בעקבות הסיורים שנערכו במקומות מסוימים בארץ לאחר לימוד הנושא וראו שאכן יש איזושהי בעיה.

אמנון כהן: הם רצו לתמוך בפרוייקטים עירוניים לשיקול השווקים ואחרי שהוועדה המקצועית מתכנסת, מנכ"ל המשרד, ומתקבלות החלטות, ההחלטות של אותם שרים לא יוצאים אל הפועל.

אמנון כהן: מדובר גם בראש הממשלה אולמרט בשבתו כשר התעשייה, כולל מנכ"לו שכיום הוא מנכ"ל משרד ראש הממשלה והדיון מתגלגל מדיון לדיון, אבל אנחנו לא נרפה עד שנגיע להבנה והחלטה סופית.

אמנון כהן: הוויכוח כרגע כאן הוא על כך שהכסף נמצא במשרד התעשייה, הוא צבוע, אבל יש בעיה וקושי להוציא אותו לפועל.

אמנון כהן: יש כאן חילוקי דעות.

אמנון כהן: פעם אמרו לי שזה במשרד המשפטים, אחר כך אמרו לי אצל החשב הכללי אבל החשב הכללי התחלף והחשב הנוכחי אמר שהוא פתוח לדברים.

אמנון כהן: כמובן צריכים לבנות קריטריונים.

אמנון כהן: מכובדנו מנכ"ל משרד ראש הממשלה אמר באחד הדיונים שהוא בשבתו כמנכ"ל משרד התעשייה הכין קריטריונים אחרים, טובים ומידתיים עם המנגנון המקצועי כדי שלא יתפרש שהוועדה הייתה ועדה חס וחלילה פוליטית.

אמנון כהן: אם כן, גם שם העבודה נעשתה.

אמנון כהן: כאשר שרים מבטיחים, צריך להיות כאן רצף שלטוני.

אמנון כהן: מהצד השני יש כאן ראשי עיר שהתחילו כבר לקיים חלק מהפעילויות, כגון תוכניות ודברים מסוימים כאשר באזורים מסוימים נוצרו כבר פילים לבנים ולכן הנזק גבוה.

אמנון כהן: מדובר במספר ערים שהן ערים מעורבות.

אמנון כהן: הנושא נולד בעקבות השיחה שלי עם ראש עיריית רמלה שמתמודד עם בעיות קשות בעיר כעיר מעורבת וכעיר קולטת עלייה.

אמנון כהן: שוק רמלה המפורסם שסוף כל סוף הגיעו להחלטה שרוצים לשתף את השוק בשיתוף פעולה עם ועד השוק, בשיתוף פעולה עם מדינת ישראל, בשיתוף פעולה עם קרן רמלה, אבל פתאום נכנסת הבירוקרטיה, הכל מופסק ולכן חשבתי לנכון להזמין את הדרג הבכיר ביותר, את רם בלניקוב.

אמנון כהן: אני יודע מתפקידיך הקודמים שאתה גם איש יצירתי ואני בטוח שנוכל למצוא פתרון לנושא הכאוב הזה, לנושא השווקים בפרוייקט עידוד 99.

אמנון כהן: כאמור, התקציב נמצא אלא שצריך למצוא את הדרך המקצועית והמידתית כדי שהנושא הזה יצא אל הפועל.

אמנון כהן: אנחנו לא מתערבים בחלוקה כזו או אחרת.

אמנון כהן: אנחנו רוצים שהגופים המקצועיים או שיאמצו את העבודה שעשה מנכ"ל משרד ראש-הממשלה בשבתו כמנכ"ל משרד התעשייה, או תבדקו את הקריטריונים ותראו אם זה עולה בקנה אחד עם הראייה הנהוגה כיום.

אמנון כהן: אם צריך לגבש החלטת ממשלה אחרת וקריטריונים אחרים, בדיון האחרון הסמכנו את מנכ"ל משרד התעשייה, גבי מימון שיושב כאן אתנו, שיעשו עבודה.

אמנון כהן: בסיכום הדיון אמרתי שאנחנו לא רואים מנוס אלא אם כן משרד התעשייה יחד עם אגף החשב הכללי, אגף התקציבים ומשרד המשפטים ישבו בכל דרך שימצאו לנכון.

אמנון כהן: סיכמנו שאנחנו לא נכנסים לכל פינה אלא אנחנו רוצים לשמוע תוך שבועיים-שלושה מה קורה.

אמנון כהן: הדיון התקיים ב-31 במרץ 2008 ואז דיברנו על שבועיים-שלושה אחריהם רצינו לקבל את טיוטת ההחלטה שלכם.

אמנון כהן: המטרה הייתה שתעשו עבודת צוות ותגיעו להבנות.

אמנון כהן: יתכן שההבטחות שניתנו אז, יכול להיות שייפלו בקריטריונים החדשים ואנחנו לוקחים את זה בחשבון, ואנחנו גם לוקחים בחשבון שיכול להיות שייכנסו קריטריונים חדשים, אבל המטרה היא לשים סוף לנושא הזה.

אמנון כהן: מינו אותי כיושב-ראש ועדת המשנה ואני לא ארפה מהנושא אלא אחת לחודש-חודשיים נקיים דיון.

אמנון כהן: אני מקווה שהדיון הזה יהיה אחרון כי הדיונים נמשכים מעל שנתיים.

אמנון כהן: אני חושב שאנחנו צריכים למצות את הנושא ולהגיע לסיכום.

אמנון כהן: חבר הכנסת ריבלין ישלים את הדברים כי בסיוריו הוא נפגש עם ראשי עיר נוספים כאשר חלקם היו בעידוד 99 וחלקם בנושא התיירות ומשרד התיירות אמר שהוא מזהה פוטנציאל תיירותי ולכן הוא רוצה לשקם את השוק כאתר תיירות.

אמנון כהן: לאחר דבריו של חבר הכנסת ריבלין נרצה לשמוע ממנכ"ל משרד התעשייה אם נעשתה עבודה מאז ה-31 במרץ כי הסמכנו אותו לגבש את הצוות ושיעדכן אותנו בעבודה שנעשתה, אם נעשתה.

אמנון כהן: כמובן שארצה לשמוע פתרונות אחרים במידה שנזדקק להם.

ראובן ריבלין: אני חושב שהגיע הזמן שנקבל תשובות ברורות מהממשלה.

ראובן ריבלין: הדבר התחיל מהבטחות שלטוניות שניתנו בין השאר משרים או מנכ"לים של משרדים שונים כמו משרד ראש-הממשלה.

ראובן ריבלין: אז הלכו אנשים, ראש-הממשלה יחד עם שר התיירות, והגיעו לקריית מלאכי למשל והבטיחו שיעזרו להם בשיקום שוק תיירותי ממדרגה ראשונה.

ראובן ריבלין: בעוד זה מדבר, ראש-הממשלה אריק שרון הגיע באחד הימים לשוק חדרה, בו היה פיגוע, והבטיח לראש העיר שיתחיל לבנות וישקם כי העניין הסתדר.

ראובן ריבלין: כל אותם ראשי ערים בתמימות חשבו ששרים מבטיחים והם גם מקיימים.

רם בלניקוב: בתמימות?

רם בלניקוב: אני הייתי מנכ"ל משרד הפנים.

רם בלניקוב: בוא נחפש מונח קצת יותר מוצלח.

אמנון כהן: אבל הבטחות היו.

רם בלניקוב: באמונה, לא בתמימות.

ראובן ריבלין: האמינו באמונה שיש להם מספיק כוח פוליטי לשכנע ולא יוכלו לסרב להם, אבל האמת היא שלצורך אותו עניין שהייתה להם הבטחה שהם ראו בה הבטחה שלטונית, הם הציעו הצעות והם תכננו תכנונים והם אפילו התחילו לשים מסדים במקומות מסוימים.

ראובן ריבלין: יש שלושה,ארבעה, חמישה, שישה מקומות כאלה.

ראובן ריבלין: לעומת זאת, בצורה מסודרת ביותר, משרד התעשייה, הוקצבו לו 160 מיליון שקלים לצורך שיקום.

ראובן ריבלין: הבעיה של משרד התעשייה שהוא לא יכול לזוז בשקל הראשון כי אין לו קריטריונים.

אמנון כהן: הוא בנה קריטריונים.

אמנון כהן: מנכ"ל משרד ראש הממשלה בשבתו כמנכ"ל משרד התעשייה גיבש קריטריונים וצוות מקצועי.

רם בלניקוב: אחרי ההבטחות.

אמנון כהן: ודאי.

ראובן ריבלין: בא החשב הכללי, ולכן גם הזמנו אותך לכאן, ואמר לנו שהתקציב שהוקצב למשרד התעשייה לצורך הזה, אין לו קריטריונים.

ראובן ריבלין: אני לא רוצה להציע הצעה אבל בסופו של דבר יש 160 מיליון שקלים ששוכבים כאבן שאין לה הופכין.

ראובן ריבלין: אנחנו אמרנו לראש העיר חדרה שבאמת קיבל הבטחה ברגע שבו נדמה לי שראש-הממשלה אפילו חשב שהוא יכול לקיים אותה, ברגע של פיצוץ.

ראובן ריבלין: השאלה היא האם הוא הבטיח לו במסגרת הסעיף הנכון או הסעיף הלא נכון.

קריאה: לא היה סעיף בכלל.

ראובן ריבלין: יפה מאוד.

ראובן ריבלין: על כל פנים, היום יש 160 מיליון שקלים.

אמנון כהן: בפעם הקודמת אמרו 105.

ראובן ריבלין: יש היום 90 מיליון שקלים, בוא תקבע קריטריונים ותתחילו להוציא את הכסף.

ראובן ריבלין: חבל, בכך שאנחנו מקיימים שנתיים ישיבות כאן – דרך אגב, התחלנו להעביר העברות תקציביות ואם משרד האוצר רוצה שנמשיך לעכב אותן, שיאמר לנו.

ראובן ריבלין: כל דבר שאנחנו לא מבינים וכאשר המשרד עושה דבר שאנחנו לא חושבים שהוא יכול לעשות אותו בלי שנדע מה אנחנו מאשרים, אנחנו לא מאשרים.

רם בלניקוב: לא עולה על דעתי אפילו לשבריר שנייה שאתם מעכבים מסיבות לא ענייניות.

רם בלניקוב: זה הרי ברור שאתם רוצים להתעמק בקשה.

ראובן ריבלין: זה ברור.

ראובן ריבלין: בדרך כלל, הדבר היחידי שאנחנו יודעים שהוא חשוב בהעברת הכספיות, כאשר כתוב רם בלניקוב, הממונה על התקציבים, והוא חתום.

ראובן ריבלין: דרך אגב, הוא חותם על כך דבר אישית ואני יודע זאת כי אף חתימה לא דומה לחתימה השנייה.

ראובן ריבלין: אני מציע שאנחנו נעשה סוף לישיבות האלה על ידי כך שנתחיל למצוא פתרון.

ראובן ריבלין: לבוא ולומר שאין קריטריונים ולהשאיר את ה-90 מיליון, שזה 101 מיליון, זה דבר שהוא לא מתקבל על הדעת.

ראובן ריבלין: בואו ניתן לעשות טוב למי שאפשר לעשות טוב, או תבוא ותאמר שהדברים האלה לא ניתנים לפתרון ואתה לוקח את הכסף בחזרה.

ראובן ריבלין: אני בעד שבמקומות בהם ניתן בדיעבד לאשרר את ההבטחות שניתנו, כמו ברמלה, מדוע שלא ייתנו להם?

ראובן ריבלין: מדוע שלא ייתנו לרמלה?

ראובן ריבלין: במה הוא חטא?

ראובן ריבלין: מה הוא עשה שם לא בסדר?

אמנון כהן: ניתן למנכ"ל משרד התעשייה את האפשרות לעדכן אותנו.

אמנון כהן: בזמנו דיברנו על כך שאדוני יעשה עבודת מטה עם הגופים הרלוונטיים, כולל משרד המשפטים, ואני מבקש לדעת האם נעשתה איזושהי עבודה והאם יש טיוטה.

אמנון כהן: אם יש, היא לא הגיעה אל הוועדה ולכן חשבתי שתאיר את עינינו היום או שתאמר שלא התקיים שום דבר, דבר שגם הוא יכול להיות.

ראובן ריבלין: איך הוצאתם את ה-40 מיליון?

גבריאל מימון: לפני התעוררות החשב הכללי.

גבריאל מימון: אפשר לבחון את הדברים בפרספקטיבה של העבר.

רם בלניקוב: מה המטרה?

גבריאל מימון: המטרה היא סיוע ושיקום של מרכזים שיש בהם אפשרות לקדם מסחר ותעסוקה.

רם בלניקוב: טיילת זה שוק?

גבריאל מימון: דווקא שם מומן ושוחרר.

גבריאל מימון: אתה מדבר על הטיילת בעכו.

רם בלניקוב: תכף נגיע לזה.

גבריאל מימון: אני כרגע לא נכנס לפרויקטים שאושרו.

גבריאל מימון: לא הייתי באותה עת למרות שאמרתי כבר בעבר שהייתה איזושהי משנה סדורה לפיה פעלו ולפיה עבדו.

גבריאל מימון: התעוררו יותר מאוחר קשיים ובעיות, ולכן באו ואמרו שצריכים לעבוד בדרך אחרת.

גבריאל מימון: אנחנו הסכמנו.

גבריאל מימון: אמרנו שיש כאן 100 מיליון שקלים שעם ישראל, כל זמן שאנחנו לא מאפשרים לו להשתמש בהם, לדעתי פוגמים בשירות שאמור להינתן לצרכנים.

גבריאל מימון: חושבים שהייתה בעיה בהקצאה מבחינת הקריטריונים?

גבריאל מימון: בואו נקבע קריטריונים חדשים.

גבריאל מימון: בואו נקבע קריטריונים שקופים, גלויים, עד כמה שניתן קריטריונים שמשקפים את המטרות לשמן הם הוגשו ואז נצא לדרך.

גבריאל מימון: כאן היה נציג אגף התקציבים שלא הסכים לעיקרון הזה שלדעתי הוא עיקרון נכון.

אמנון כהן: לכן ביקשתי מראש האגף לבוא לכאן.

גבריאל מימון: העיקרון הזה של לקחת את המשאב הזה – שכרגע מסומן בתקנות ספציפיות לרשות, הוא מסומן בספר התקציב של משרד התעשייה בתקנות ספציפיות לרשות – אפשר לקחת את כל הסכום הזה, לאגם אותו לתקנה תקציבית אחת, לקבוע קריטריונים והוועדה המליצה על הקמת ועדה שלדעתי הנציגים שלה – אני קיבלתי רק שם של נציג משרד המשפטים ולא קיבלתי שמות של נציג אגף התקציבים.

אמנון כהן: מה זה קיבלת?

אמנון כהן: תקבע.

רם בלניקוב: אם אתמול ב-4:20 אתה שולח לי מכתב שנושא תאריך של ה-6 במאי, אני גם לא אענה עליו.

רם בלניקוב: באמת, בכל הכבוד.

רם בלניקוב: הנה, הבאתי לך את העותק שלו.

רם בלניקוב: אתה שולח לי מכתב שנושא תאריך של שלושה חודשים קודם.

גבריאל מימון: זה נשלח לפני כן.

רם בלניקוב: נשלח אבל לא הגיע.

רם בלניקוב: באורח פלא הוא לא הגיע.

גבריאל מימון: בוא נתגבר על העיקרון.

גבריאל מימון: אם אתם מסכימים לאפשרות, אני חושב שבשבועיים אפשר לסכם.

אמנון כהן: הייתם צריכים לבוא ולעדכן את הוועדה ולכן אז דיברנו על שבועיים-שלושה.

אמנון כהן: אם אתה רואה שאין תגובה, היית צריך ליידע אותי ולומר לי שניסית אבל יש לך בעיה עם שני הגופים וכי רק משרד המשפטים נתן לך נציג.

גבריאל מימון: אני חושב שהייתה התנגדות עקרונית של אגף התקציבים.

קריאה: גם משרד המשפטים התנגד לטענה אי-שוויונית.

גבריאל מימון: המכתבים נשלחו לכל המשרדים באותה עת.

גבריאל מימון: עובדה שמשרד המשפטים נתן תשובה.

גבריאל מימון: נראה לך ששלחנו את המכתב רק למשרד המשפטים ולא לאגף התקציבים?

אמנון כהן: אני מבין שלא הבאתם לנו משהו אחרי שישבתם ועבדתם.

גבריאל מימון: אין כרגע משהו שאפשר להצביע עליו כפתרון לבעיה.

רם בלניקוב: הפרוייקט הזה הוא פרוייקט שנולד בחטא.

רם בלניקוב: אתה רוצה שאני אומר לך ישר?

רם בלניקוב: אני אומר לך ישר.

רם בלניקוב: אני לא מבין בכלל מה הדברים הללו עושים במשרד התעשייה, מה הקשר בין פרוייקטים של תיירות לבין משרד התעשייה, בין פרוייקטים של שווקים למשרד התעשייה וכיוצא בזה.

רם בלניקוב: ככה הוא קודם כל נולד.

רם בלניקוב: אחר כך, אחרי שהוא נולד בחטא, הוא גם המשיך לחיות בחטא ותכף נראה מה כן אפשר לעשות אתו.

רם בלניקוב: שלא תהיינה אי הבנות, אל תביאו לי את זה כאילו יש פה איזה מצב שעשו עבודת מטה מסודרת והחליטו.

ראובן ריבלין: יש מצב לכאורה אבל אנחנו מעדיפים לדעת את המצב האמיתי.

גבריאל מימון: רמי, אני מצטער לומר לך אבל אתה לא מצוי בפרטים.

גבריאל מימון: יש חוברת של ועדות היגוי, של ישיבות, של דיון בכל פרוייקט ופרוייקט.

גבריאל מימון: אי אפשר לזלזל במה שעשו במשך שנים.

רם בלניקוב: אל תקבע עובדות כאילו אני לא מצוי בפרטים, כי זה לא כך.

רם בלניקוב: כל החומר הוצג בפניי ואף קראתי אותו ואני יכול לצטט לך את כל הדיון הקודם עד תומו.

רם בלניקוב: לא חיוויתי דעה על איך הקצו את הכסף.

רם בלניקוב: אני לא מבין מה שייך משרד התעשייה לפרוייקטים תיירותיים.

רם בלניקוב: אתה רוצה להסביר לי?

אמנון כהן: המנכ"ל אמר להם שזה יינתן להם דרך משרד התיירות.

אמנון כהן: אני מודיע לך שכך זה לגבי שני מקומות לפחות.

רם בלניקוב: אבל אין בזה מהות.

ראובן ריבלין: אמרו לקריית מלאכי שמשפצים דרך משרד התיירות.

אמנון כהן: משרד התיירות אמר.

רם בלניקוב: לפני שאני אגיע לפרוייקטים, אני מתייחס לדברים שאמרת ברצינות.

רם בלניקוב: אני רוצה להתייחס, למרות שאין בזה כרגע מהות אבל יש לזה חשיבות, לעניין מה שאמרת, הבטחה שלטונית וכיוצא בזה.

רם בלניקוב: מאוד חשוב לי לא לעבור על זה לסדר היום לא בגלל הפרוייקט הזה אלא לגבי ההמשך.

רם בלניקוב: אני אומר את זה בכל הכבוד הראוי.

רם בלניקוב: אני יכול להבין כאשר אתה אומר לי איך זה נתפס בעיני ראש הרשות.

רם בלניקוב: את זה אני יכול להבין, איך הוא תפס את זה.

רם בלניקוב: אני לא יכול בכל הכבוד הראוי לקבל את זה ששר שיהיה חשוב ככל שיהיה, לרבות ראש ממשלה, בסיור כזה או אחר, ידרסו את חוק התקציב.

רם בלניקוב: הם לא יכולים לדרוס את חוק התקציב.

רם בלניקוב: אין להם סמכות.

אמנון כהן: הם הסתמכו על עידוד 99.

רם בלניקוב: לא, הם לא הסתמכו.

עדנה הראל: על זה ענינו גם בעבר ודחינו את העניין של ההבטחה השלטונית גם בישיבה הקודמת והסברנו מדוע.

אמנון כהן: הם הסתמכו על משהו.

עדנה הראל: אין צורך להסביר את זה עוד פעם.

עדנה הראל: הם נתנו הבטחה שלטונית.

אמנון כהן: משרד התעשייה יודע שיש לו פרוייקט עידוד 99 שמתוכו הוא יכול, אז כנראה הוא חשב כך.

ראובן ריבלין: תצמידו לראש הממשלה, בכל פעם שהוא יוצא לסיור, יועץ משפטי ממשרד המשפטים.

עדנה הראל: לרשות המקומית יש יועץ משפטי והיא מכירה את הפסיקה הזאת.

יהושע אורן: דבר אחד ברור והוא שהממשלה ביטלה את התוכנית הזאת ב-2001.

עדנה הראל: נכון.

עדנה הראל: זה נדון בבתי המשפט ונקבע בבית המשפט, והסברתי את זה בישיבה הקודמת, שלא הייתה הבטחה שלטונית בעניין הספציפי של שדות הנגב.

עדנה הראל: אמרנו ואמרנו גם בישיבה הקודמת שיכול להיות שיש פיל לבן ספציפי, כמו כנראה העניין של עכו.

רם בלניקוב: חוק התקציב לא נוגע רק לכמה כסף יש אלא כיצד מקצים אותו.

רם בלניקוב: יש לו היבטים רבים לחוק התקציב וכיצד מקצים אותו באופן שוויוני, שקוף וכיוצא בזה.

רם בלניקוב: לגופו של עניין.

רם בלניקוב: ראשית, יתרת התקציב הייתה בישיבה הקודמת 101 מיליון, פעם זה 101 ופעם זה 104, ואין בזה מהות.

רם בלניקוב: בינתיים סוכמה עוד רשימה של פרויקטים.

רם בלניקוב: אבי ישב עם איל וסידרו את זה.

רם בלניקוב: הוקצו עוד 31 מיליון שקלים לפרוייקטים הבאים.

רם בלניקוב: אותם פרוייקטים מקוריים ואני קורא אותם: סודר נושא מכללה בשלומי.

רם בלניקוב: אפשר לומר שכל הפילים הלבנים סודרו.

רם בלניקוב: סודר נושא הטיילת בעכו, סודר נושא מדרחוב בצפת, סודר נושא טרמינל בקריית שמונה, נבנה העשרה בבית שאן.

ראובן ריבלין: הכל מהתקציב הזה?

רם בלניקוב: כן.

רם בלניקוב: אלה לא שווקים.

רם בלניקוב: בוא נסת

רם בלניקוב: פק בזה שנאמר שזה שם הוועדה וזהו.

רם בלניקוב: סודר מרכז מסחרי בקריית גת, מבנה תעשייה מתקדמת בירוחם, מרכז קהילתי בתל שבע.

אמנון כהן: אנחנו מברכים על כך.

רם בלניקוב: אני לא אומר את זה כדי שתברכו.

אמנון כהן: יש עוד 70 מיליון.

אמנון כהן: מה עושים אתם?

רם בלניקוב: לגבי ה-70 מיליון.

רם בלניקוב: זה לא בא להחליף את הליך התקצוב השונה של המשרדים ובעתיד, אגב, אם היה דבר כזה, זה היה הולך דרך המשרדים הייעודיים ולא במשרד כזה או אחר.

רם בלניקוב: יש פרוייקטים לתעשייה, פרוייקטים לתיירות, פרוייקטים סתם בתשתית שזה במשרד הפנים וכיוצא בזה.

רם בלניקוב: יימצאו קריטריונים הולמים.

ראובן ריבלין: אני מקבל שאין הבטחות שלטוניות.

רם בלניקוב: זה לא האישיו.

ראובן ריבלין: מה קורה עם אלה שלא ניתנה להם הבטחה שלטונית?

אמנון כהן: חדרה, קריית מלאכי ורמלה.

רם בלניקוב: אני חושב שלגבי חדרה הסברנו את הבעיה כי אתה לא יכול ללכת לחדרה ולא לשוק מחנה יהודה, ועל זה מבקר המדינה העיר.

רם בלניקוב: אתה צריך קריטריונים.

רם בלניקוב: יש מקום לשיקול דעת גם של מנהלים.

רם בלניקוב: אם זה לא נעשה באופן שרירותי, דווקני וסגמנטלי וכיוצא בזה, אתה שואל אותי, לא דיברנו על זה עד היום, אבל בעיניי עניין חדרה יוצא דופן אבל לא בחנתי את זה יותר מדיי לעומק.

אמנון כהן: מי מכין קריטריונים?

רם בלניקוב: אבי, גבי ואייל או מי שהם אומרים.

אמנון כהן: מי ממשרד המשפטים?

גבריאל מימון: יש להם נציג.

אמנון כהן: למה לא ישבתם?

גבריאל מימון: המטרה היא לקחת את כל התקנות התקציביות שקיימות היום ספציפית לרשות ולאגם אותן לתקנה אחת, על בסיס זה לקבוע קריטריונים שקופים עם פרסום הולם.

רם בלניקוב: אז ייכנסו לך חדשים ויהיו כאלה שיצאו.

גבריאל מימון: יש תקרת תקציב.

רם בלניקוב: זאת הקצאה מחודשת.

רם בלניקוב: יש לי רשימת פרוייקטים שאושרה בזמנו, ראיתי את הספר עם כל הדברים האלה ואתה יודע שזה נפסל אבל לא חשוב, תימצא הדרך.

רם בלניקוב: אי אפשר יהיה עד הפרוייקט האחרון לבצע את זה וצריך לומר את זה ביושר.

רם בלניקוב: אל תתנו תקוות לכל מי שרשום כאן

רם בלניקוב: שהוא יוכל כי צריך למצוא איזשהו מכנה משותף בין פרוייקטים ועל בסיסו להקצות.

רם בלניקוב: אם אתם מחפשים לעשות משהו אובייקטיבי, אז ייכנסו כל הרשויות פנימה בשנה שבה תקציב הפיתוח שלהם גדל.

אמנון כהן: מה אתה מציע?

רם בלניקוב: מהישיבה הקודמת עד היום יש לך 31 מיליון לשלושה חודשים, 10 מיליון בחודש שזאת תפוקה לא רעה.

אמנון כהן: השאלה איך מתקדמים עם זה.

רם בלניקוב: הם צריכים לשבת ולראות אם הם יכולים.

יהושע אורן: מה שאתה מציע, לדעתי לא ניתן לעשות ואומר לך גם למה.

עדנה הראל: מבחינה משפטית.

יהושע אורן: מה שאתה צריך לעשות היום זה קריטריונים חדשים.

יהושע אורן: בקריטריונים החדשים שאתה עושה, סביר להניח שישוב שלפני 10 שנים היה במצב מסוים, היום יכול להיות שהוא במצב הרבה יותר טוב ולא מגיע לו.

רם בלניקוב: לצערי אין כאלה דרמות.

יהושע אורן: יכול להיות שישוב לידו שלא היה בפנים, הוא ייכנס לך פנימה ואת זה אתה צריך לקחת בחשבון.

אמנון כהן: אז מישהו יצא ומישהו יכנס.

יהושע אורן: אני מסביר לרמי את מה שהוא מציע.

אמנון כהן: אז מה אתה מציע?

יהושע אורן: צריך למצוא את הדרך.

אמנון כהן: אנחנו יושבים כאן כדי למצוא דרך.

אמנון כהן: אנחנו לא יוצאים מכאן עד שאין דרך.

עדנה הראל: מכיוון שכבר התפרצתי לעניין ההבטחה השלטונית, לא אאריך בזה.

עדנה הראל: ומכיוון שחבר הכנסת ריבלין הסכים אתי, לא אתייחס לזה.

עדנה הראל: לכן אנחנו בעצם אמרנו שיש צורך ליצור קריטריונים חדשים והמשמעות של זה נדמה לי מהבחינה התקציבית היא לאגם את הכסף כי אחרת אני לא מצליחה להבין.

רם בלניקוב: אני מסתכל ברשימה.

רם בלניקוב: יכול להיות שעושים כאן יותר מדי.

רם בלניקוב: נלך בשיטת האלימינציה.

רם בלניקוב: יש 5 מיליון שקלים למנחת מטוסים במצפה רמון.

רם בלניקוב: אתם באמת חושבים שאני אדון בזה?

רם בלניקוב: גם כתוב כאן מותנה בזה שיהיה הסכם תעופה למצפה רמון.

רם בלניקוב: יש פה כל מיני דברים כאלה.

רם בלניקוב: קחו את הדברים בפרופורציה.

רם בלניקוב: יש כאן כסף רב ללוד, עיר שאני באופן אישי עוסק בה עוד מאז תפקידי הקודם.

רם בלניקוב: אנחנו מאגמים לה תקציבים על ידי אגף התקציבים ומשרד הפנים, זה לא מקום שאליו אני אזרים אגורה.

רם בלניקוב: אנחנו מזרימים לה הרבה מאוד תקציבים בגין דברים אחרים, כך שזה לא רלוונטי כאן בכלל.

רם בלניקוב: אתה חושב שאם היו כאן 7.5 מיליון שקלים ללוד ועוד 5 מיליון שקלים מיועד למצפה רמון, סה"כ 12 וחצי מיליון שקלים, אני אקח את זה ואני אקצה את לזרזיר?

רם בלניקוב: אין סרט כזה.

ראובן ריבלין: לפי מה שאתה רואה, יש דברים שאתה חושב שאפשר לאשר אותם?

רם בלניקוב: אני מתעלם לרגע מהיבט הקריטריונים כי אני עוד לא יודע איך לסדר את זה, אבל אני רואה דברים שבטוח אין סיכוי.

אמנון כהן: אם אתה לא תיקח את זה לידיך, לא יהיה שום דבר גם בעוד שנה.

רם בלניקוב: הכל אני אעשה בעצמי?

אמנון כהן: לא, שב פעם אחת ותנחה.

אמנון כהן: שב פעם אחת עם הגוף המקצועי ואחרי כן תנחה את אלו שמטעמך כי אחרת לא יצא מזה כלום.

אמנון כהן: אני כבר יושב כאן שנתיים ולא קורה דבר.

רם בלניקוב: כרגע התפלאת שסידרו לך 30 מיליון בשלושה החודשים האחרונים.

רם בלניקוב: אז איך אתה אומר שלא קורה דבר?

אמנון כהן: אני רוצה להגיע לפתרון הסופי.

אמנון כהן: התחלתי דיון עם שלוש ערים ואני רוצה להביא להן איזשהו פתרון.

ראובן ריבלין: השאלה אם אפשר לאשר אותן.

רם בלניקוב: יש כאן דברים עקומים.

אמנון כהן: במקרים האלה תוריד.

אייל אפשטיין: נעשתה כאן בדיקה יסודית.

אייל אפשטיין: אנחנו יכולים לסכם עכשיו שנעשה בדיקה נוספת עם החשב הכללי.

ראובן ריבלין: תאמרו איזה דברים הם זמינים וניתן לבצע אותם.

ראובן ריבלין: אין הבטחות שלטוניות, גמרנו, נכנענו.

אייל אפשטיין: למרות שהבדיקה שנעשתה כאן היא בדיקה יסודית, אנחנו מוכנים לעשות בחשב הכללי בדיקה נוספת ולראות האם ניתן להקצות סכום נוסף ולתת תשובה לוועדה.

יגאל יוסף: אני רוצה להזכיר בתמצית שכל התהליך הזה התחיל מזה שוועדת גבאי מונתה, הסיקה מסקנות, השר שרנסקי בזמנו ודן מרידור קבעו צוות היגוי, נקבע צוות היגוי שהיה בנוי על תפיסת עבודה של שלושה שלבים: זיהוי הרשויות המקומיות הנכללות בפרוייקט, דירוג היישובים על פי קריטריונים – ויש קריטריונים.

יהושע אורן: אבל דיברו שם על 10 ישובים בלבד.

יהושע אורן: אתה יודע את זה.

יגאל יוסף: זה עבד לפי כל הכללים גם בהמשך הדרך.

אמנון כהן: היו איזה שהם כללים על פיהם עבדו.

יהושע אורן: הוועדה והממשלה אישרו 10 ישובים בלבד.

אמנון כהן: אתה מתכוון לטיפול נקודתי.

יהושע אורן: לא.

יהושע אורן: עידוד 99.

יגאל יוסף: אפשר להוריד את מנחת המטוסים במצפה רמון שכבר לבד שמה סימן שאלה גדול.

יגאל יוסף: הייתה מחשבה שזה יעורר את מצפה רמון.

ראובן ריבלין: יש לך דבר שאתה יודע שאפשר ליישם אותו מיד?

יגאל יוסף: לא.

יגאל יוסף: אני רוצה לעשות את העבודה אתם.

ראובן ריבלין: אני מקבל את ההצעה שלו.

רם בלניקוב: התקציב לא נועד לתגבר את תקציב משרד התעשייה או תקציב משרד אחר לצרכים אחרים.

ראובן ריבלין: אם אתה רוצה להשיג ממנו משהו, לך אתו באופן ישר.

ראובן ריבלין: אל תציע לו שום הצעה מגונה.

עופר תודר: לגבי המשפט שנאמר שזה נולד בחטא, אני רוצה לומר לפחות לגבי חלקת האלוהים הקטנה שלנו ברמלה שהכל היה מסודר, היה טיפול נקודתי, אישורי ממשלה, אישורי ועדת הכספים.

רם בלניקוב: זה לא קשור לרשויות מה שאמרתי.

עופר תודר: אני מבין, אבל אני אומר שזה לא ראש הממשלה שביקר ופיזר הבטחה אלא זה היה חלק מתוכנית מוסדרת שעברה את כל ההליכים.

ראובן ריבלין: אני מודיע לך שזה היה בתקופת בחירה ישירה לראש הממשלה ומזה זה נובע.

עופר תודר: רמלה נכללת בכל קריטריון.

עופר תודר: 22 אחוזים אוכלוסייה ערבית, מצב סוציו-אקונומי 4, 27 אחוזים עולים.

רם בלניקוב: אתה עושה לי הכרה עם רמלה?

עופר תודר: אתה מכיר אותה היטב.

עופר תודר: אני חושב שהפרוייקט הוא באמת חשוב.

עופר תודר: 750 יחידות דיור נהנות ממנו, תיירות, כלכלה מקומית וכולי.

עופר תודר: באמת מכל פרמטר שהוא, חייבים לעשות את זה.

רם בלניקוב: אני לא רוצה כאן להתחייב.

ראובן ריבלין: רמלה זה לא עניין של מנחת מטוסים.

רם בלניקוב: לא, זה לא אותו הדבר.

אמנון כהן: רם, מה אנחנו מסכמים?

אמנון כהן: מה שתסכם יהיה מקובל עלי.

רם בלניקוב: אנחנו מסכמים שמבלי לעבור חלילה על כללי ניהול תקין, נחפש האם ניתן באמצעות קריטריונים נורמלים למצוא שימושים לפרוייקטים נוספים מתוך הרשימה הזאת.

אמנון כהן: אני מבקש לגבי קרית מלאכי, חדרה ורמלה.

רם בלניקוב: נתתי לך דוגמה על ה-7.5 של לוד ועל ה-5 מיליון של מצפה רמון.

רם בלניקוב: זה לא ילך למקומות אחרים.

אמנון כהן: מצדי, שהכל ילך לשווקים.

רם בלניקוב: זה ילך לפירעון חובות של המדינה.

ראובן ריבלין: אין שום קשר להבטחה שלטונית.

ראובן ריבלין: צריך לראות איך פותרים את הבעיה של חדרה.

אמנון כהן: ועדת המשנה הזאת הוקמה בגלל שלוש ערים שפנו אלינו, אני מבקש בדיונים שאתם מקיימים – קרית מלאכי, חדרה ורמלה – למצוא את הקריטריון ואת הדרך.

אמנון כהן: רם, אתה יושב במקום מאוד מכובד ולכן אתה יכול לנייד את הבעיה למשרד הפנים או למשרד אחר.

אמנון כהן: אני מבקש למצוא פתרון יצירתי.

אמנון כהן: לכן ביקשתי שתבוא לכאן.

אמנון כהן: תוך כמה זמן תגבשו את הקריטריונים?

רם בלניקוב: אנחנו נבחן את זה בלי תנאים מוקדמים.

אמנון כהן: בסדר.

אמנון כהן: כמה זמן אתם צריכים לשבת?

רם בלניקוב: חודש.

אמנון כהן: מהיום עוד חודש נקבל עדכון, ואם לא, נקיים דיון.

אמנון כהן: רם, אני מקבל את זה ממך.

רם בלניקוב: כן.

אמנון כהן: אני מודה לכם.